KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni inċiż ta' l-Artikolu 251(2) tat-Trattat tal-KE dwar il-pożizzjoni komuni adottata mill-Kunsill dwar l-adozzjoni ta' Regolament tal-Parlament Ewropew u tal-Kunsill dwar is-servizzi pubbliċi tat-trasport tal-passiġġieri fuq il-ferroviji u t-toroq





[pic] | KUMMISSJONI TAL-KOMUNITAJIET EWROPEJ | Brussel 12.12.2006 KUMM(2006)805 finali 2000/0212 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni inċiż ta' l-Artikolu 251(2) tat-Trattat tal-KE dwar il-pożizzjoni komuni adottata mill-Kunsill dwar l-adozzjoni ta' Regolament tal-Parlament Ewropew u tal-Kunsill dwar is-servizzi pubbliċi tat-trasport tal-passiġġieri fuq il-ferroviji u t-toroq 2000/0212 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni inċiż ta' l-Artikolu 251(2) tat-Trattat tal-KE dwar il-pożizzjoni komuni adottata mill-Kunsill dwar l-adozzjoni ta' Regolament tal-Parlament Ewropew u tal-Kunsill dwar is-servizzi pubbliċi tat-trasport tal-passiġġieri fuq il-ferroviji u t-toroq (test b’rilevanza ŻEE) 1. L-ISFOND Id-data tat-trażmissjoni tal-proposta riveduta lill-Parlament Ewropew u lill-Kunsill (dokument COM (2005) 319 finali – 2000/0212 (COD)) | 22.7.2005 | Id-data ta’ l-opinjoni tal-Kumitat tar-Reġjuni | 16.2.2006 | Id-data ta' l-opinjoni tal-Kumitat Ekonomiku u Soċjali Ewropew | 17.5.2006 | Id-data ta' l-opinjoni tal-Parlament Ewropew fl-ewwel qari dwar il-proposta inizjali COM (2000) 7 | 14.11.2001 | Id-data ta' l-adozzjoni tal-pożizzjoni komuni | 11.12.2006 | 2. L-GĦAN TAL-PROPOSTA TAL-KUMMISSJONI Din il-proposta għandha l-għan li tissostitwixxi regolament adottat fl-1969 li sal-lum għadu jikkostitwixxi l-qafas regolatorju Komunitarju applikabbli fis-settur tat-trasport pubbliku terrestri tal-passiġġieri[1]. Mill-1969 'il hawn, l-ambjent ekonomiku tas-settur tat-trasport pubbliku tal-passiġġieri fuq l-art inbidel ħafna. Dan ir-Regolament għadda żmienu u jikkostitwixxi għajn ta' inċertezza ġuridika li tissarraf f'għadd dejjem jikber ta' kontroversji ġudizzjarji. Abbażi ta' l-għarfien ta' l-inadegwatezza tal-qafas leġiżlattiv tal-Komunità, minn naħa, u bil-għan tat-titjib ta' l-effettività u l-kwalità tas-servizz, min-naħa l-oħra, f'Settembru 2000 il-Kummissjoni ppreżentat proposta għal Regolament tal-Parlament Ewropew u tal-Kunsill[2] bil-għan li jissostitwixxi r-regolament ta' l-1969. Wara l-adozzjoni f'Novembru 2001 ta' l-opinjoni tal-Parlament Ewropew fl-ewwel qari, il-Kummissjoni ppreżentat proposta emendata fi Frar 2002. Madankollu, partikolarment minħabba l-fatt li hemm differenzi kbar fl-esperjenzi tal-ftuħ tas-swieq fl-Istati Membri, il-Kunsill ma kellux l-okkażjoni jkompli b'ħidmietu. Sabiex jiġu solvuti dawn id-diffikultajiet, jiġu rrikonċiljati l-pożizzjonijiet differenti espressi mill-Parlament Ewropew u mill-Kunsill, u fid-dawl tas-sentenza tal-Qorti tal-Ġustizzja tal-Komunitajiet Ewropej fil-każ Altmark[3], il-Kummissjoni adottat f'Lulju 2005 proposta riveduta tar-regolament li tissostitwixxi l-proposta emendata ta' l-2002. Din il-proposta tistrieħ prinċipalment fuq simplifikazzjoni tal-proċedimenti leġiżlattivi, flessibbiltà akbar fl-organizzazzjoni tas-servizzi pubbliċi tat-trasport, u kunsiderazzjoni aħjar tal-prinċipji tas-sussidjarjetà u t-trasparenza. Il-proposta għandha l-mira li tirregola l-modi ta' intervenzjoni ta' l-awtoritajiet kompetenti fis-settur tas-servizzi pubbliċi tat-trasport terrestri tal-passiġġieri. Għal dan il-għan, tiddefinixxi l-metodi għall-kumpens ta' l-obbligi tas-servizz pubbliku u l-għoti ta' drittijiet esklussivi f'dan is-settur. Il-proposta tistipula regoli ġenerali għall-iffirmar tal-kuntratti u għal trasparenza akbar fir-relazzjonijiet bejn l-awtoritajiet pubbliċi u l-operaturi fis-settur tat-trasport. Fl-istess ħin, fuq talba tal-Parlament Ewropew, din il-proposta tagħraf għall-ewwel darba l-għażla ħielsa ta' l-awtoritajiet lokali fir-rigward ta' l-organizzazzjoni tat-trasport pubbliku. Tistabbilixxi qafas ċar f'dak li għandu x'jaqsam mal-possibbiltà li l-kuntratti tas-servizz pubbliku jingħataw wara proċess ta' sejħa għall-offerti, kif ukoll f'dak li għandu x'jaqsam mal-possibbiltà għall-awtoritajiet kompetenti li jipprovdu dawn is-servizzi huma stess jew inkella permezz ta' operatur intern. 3. KUMMENTI DWAR IL-POŻIZZJONI KOMUNI Il-pożizzjoni komuni, adottata b'maġġoranza kkwalifikata, twettaq ċerti aġġustamenti li l-Kummissjoni tqis aċċettabbli billi ma jqajmux kwistjonijiet dwar l-għanijiet taċ-ċertezza ġuridika, it-trasparenza, is-sussidjarjetà u l-flessibbiltà li servew ta' gwida għall-proposta tal-Kummissjoni. Barra minn hekk, il-Kunsill estenda l-possibbiltà ta' l-għoti dirett tal-kuntratti ferrovjarji lill-qasam kumplessiv tas-servizzi tat-trasport ferrovjarju minbarra s-servizzi tal-metro jew tat-tramm, filwaqt li fl-istess ħin illimita fil-prinċipju t-tul ta' dawn il-kuntratti għal 10 snin. Kif kien talab il-PE, il-Kunsill qies il-qagħda speċifika ta' l-SMEs u vvalorizza mill-ġdid il-livell tal-limiti applikabbi għall-SMEs weħidhom. Dan jippermetti l-għoti dirett lil dawn l-intrapriżi ta' kuntratti ta' servizz pubbliku ta' valur annwali li ma jaqbiżx 1.7 miljun euro jew għal massimu ta' 500,000 km fis-sena għal impriżi li ma jħaddmux aktar minn 20 vettura. Dan l-addattament favur l-SMEs huwa spjegat mill-istruttura għal kollox partikolari tas-suq tat-trasporti lokali, soġġett għar-regoli speċifiċi tal-kapitolu "Trasport" tat-Trattat. Il-Kummissjoni tqis li dan l-addattament ma jistax jerġa' jsir b'żieda oħra. Fi qbil mal-pożizzjoni tal-Parlament Ewropew u mal-proposta tal-Kummissjoni, il-Kunsill ikkonferma l-prinċipju ta' l-għażla ħielsa ta' l-awtoritajiet lokali f'dak li għandu x'jaqsam mar-rikors għas-sejħa għall-offerti jew għall-operatur intern, partikolarment għas-servizzi tax-xarabank, it-tramm u l-metrò. Barra minn hekk, sabiex ikunu jistgħu jitqiesu ċerti fatturi speċifiċi u sabiex wieħed ma jasalx għal test li jkun diffiċli biex tapplikah, il-Kunsill tejjeb il-kundizzjonijiet li bihom l-awtoritajiet jistgħu jħaddmu s-servizzi tagħhom tat-trasport pubbliku jew huma stess jew inkellapermezz ta' operatur intern. Il-Kunsill iddeċieda wkoll li jsaħħaħ il-kundizzjonijiet ta' trasparenza fil-każ tal-kuntratti mogħtija direttament. Il-Kunsill ikkonferma wkoll l-introduzzjoni ta' prinċipju ta' reċiproċità kif mixtieq mill-Parlament Ewropew, imma kif propost mill-Kummissjoni, u konformi mal-ġurisprudenza tal-Qorti tal-Ġustizzja tal-Komunitajiet Ewropej, din il-klawżola tibqa' limitata fiż-żmien u tidħol fi proċess ta' liberalizzazzjoni progressiva. Hija għalhekk ta' natura strettament tranżitorja. Fl-aħħarnett, il-Kunsill eżamina s-sistema applikabbli għall-kuntratti eżistenti kif ukoll il-ħtieġa li jiġi previst perjodu ta' tranżizzjoni itwal għall-applikazzjoni tad-dispożizzjonijiet dwar il-mod ta' kif jingħataw il-kuntratti. Dan il-perjodu ta' tranżizzjoni se jdum għal 12-il sena wara d-dħul fis-seħħ ta' dan ir-Regolament. 4. KUMMENTI DDETTALJATI DWAR IL-POŻIZZJONI KOMUNI Ir-referenzi ta' hawn taħt jirreferu għall-premessi u l-artikoli tal-pożizzjoni komuni. 4.1 Emendi tal-Parlament Ewropew aċċettati mill-Kummissjoni u inkorporati fl-intier tagħhom jew parzjalment fil-pożizzjoni komuni L-għan u l-ambitu Il-prinċipji ta' l-emendi 1, 5, 132, 21, 22 u 31, li jispeċifikaw l-għanijiet tar-Regolament partikolarment f'dak li għandu x'jaqsam ma' l-interess ġenerali (titjib tat-trasport fuq il-bażi tal-fatturi soċjali u ambjentali, il-kundizzjonijiet tariffarji, il-ħarsien tal-persuni b'mobilità mnaqqsa, il-politika ta' żvilupp reġjonali...), huma inklużi fil-premessi 4 u 13(a) kif ukoll fl-Artikolu 1(1), l-ewwel inċiż. L-emendi 2 u 3 dwar il-prinċipji li fuqhom jissejjes ir-Regolament huma inklużi fil-premessi 1, 7 u 9. L-emenda 6 li tispeċifika s-sitwazzjoni tas-swieq mhux regolamentati hija inkluża fil-premessa 6(b) Il-parti ta' l-emenda 23 li teskludi t-trejns storiċi mill-ambitu tar-Regolament hija inkluża fl-Artikolu 1(2). Definizzjoni L-emenda 25 hija inkluża fl-Artikolu 2(n), li jinkludi fid-definizzjoni ta' servizzi integrati s-servizz ta' informazzjoni, il-biljetterija u l-orarji uniċi. Ir-relazzjoni mal-liġi dwar ix-xiri pubbliċi L-emenda 8 li tispeċifika li d-direttivi dwar ix-xiri pubbliku ma japplikawx għall-kuntratti li jikkostitwixxu konċessjonijiet ta' servizzi hija kkunsidrata fl-Artikoli 5(1) u 8(1). It-tul tal-kuntratti L-emendi 15 u 54 jitolbu għall-estensjoni tat-tul massimu tal-kuntratti għal 8 snin (għat-trasport bit-triq) u 15-il sena (għall-ferroviji). Il-Kummissjoni kkunsidrat fil-proposta riveduta tagħha, fil-premessa 12 u l-Artikolu 4(5), it-tul propost mill-Parlament Ewropew, u integrat fl-Artikolu 4(6) il-possibbiltà li tikkonkludi, f'ċerti ċirkostanzi, kuntratti itwal. Il-pożizzjoni komuni ġabet it-tul massimu teoretiku tal-kuntratti għat-toroq minn tmienja għal għaxar snin u wessgħet il-possibbiltajiet li jkun hemm kuntratti itwal. Barra minn hekk, l-Artikolu 5(6) jillimita għal għaxar snin it-tul bħala prinċipju tal-kuntratti ferrovjarji meta dawn jingħataw direttament. Proċeduri għall-għoti ta' kuntratti ta' servizz pubbliku L-emenda 61, li ċertament tikkostitwixxi l-element ċentrali tal-pożizzjoni adottata mill-Parlament Ewropew fl-ewwel qari, tagħti l-għażla lill-awtorità kompetenti: - li tagħti l-kuntratti ta' servizz pubbliku skond sejħa għall-offerti, jew - li tipprovdi hi stess, direttament jew permezz ta' l-impriża tagħha stess, is-servizzi tat-trasport pubbliku partikolarment bil-kundizzjoni li ma tikkompetix fl-offerti għall-għoti ta' kuntratti oħra ta' servizz pubbliku. Il-prinċipji ta' din l-emenda li b'hekk tistabbilixxi l-prinċipju ta' l-għażla ħielsa ta' l-awtorità kompetenti, kif ukoll l-emendi 12, 14, 29, huma kkunsidrati fil-prinċipju fil-premessa 15 u fl-Artikolu 5(2). Il-Kunsill għamel xi kjarifiki dwar il-kundizzjonijiet li skondhom l-awtoritajiet kompetenti jistgħu jipprovdu s-servizzi tat-trasport pubbliku huma stess jew permezz ta' operatur intern. - Fl-Artikolu 5(2), l-ewwel inċiż, u 5(2)(d), il-pożizzjoni komuni tintroduċi l-kunċett ta' awtorità lokali kompetenti għall-awtorizzazzjoni ta' gruppi ta' awtoritajiet, u sabiex jitqiesu sitwazzjonijiet fejn ma teżistix awtorità lokali kompetenti għat-trasport; - Fl-Artikolu 5(2)(a), il-pożizzjoni komuni timmodifika l-kunċett tal-kontroll, u b'hekk isir inqas vinkolanti l-kriterju dwar is-sjieda tal-kapital mill-awtorità kompetenti. Bħala konsegwenza, ċerti soċjetajiet b'kapital imħallat (jew partenarjati PPPI pubbliċi-privati istituzzjonalizzati) jistgħu jitqiesu bħala operaturi interni, u b'hekk jibbenefikaw mill-possibbiltà li jingħataw direttament kuntratti tas-servizz pubbliku tat-trasport. Madankollu, ir-regolament jimponi li f'kull każ l-operatur intern ikollu l-attivitajiet tiegħu limitati għal żona ġeografika preċiża. Il-Kummissjoni tqis li dan l-approċċ speċifiku għat-trasport jista' jiġi ġġustifikat abbażi tal-kapitolu "Trasport" tat-Trattat, mill-ħtiġijiet partikolari tat-trasport pubbliku, u assolutament ma jippreġudikax l-approċċ li jista' jitqies f'setturi oħra ta' attività. Barra minn hekk, il-Kummissjoni tqis li, anki f'dan il-każ speċifiku, is-soluzzjoni ma tistax tmur lil hinn mill-interpretazzjonijiet kurrenti fil-ġurisprudenza Komunitarja tad-dispożizzjonijiet tat-Trattat li għandhom x'jaqsmu mal-libertà ta' l-istabbiliment (Artikolu 43 KE) u maċ-ċirkolazzjoni ħielsa tas-servizzi (Artikolu 49 KE). B'mod partikolari, ir-Regolament isostni r-regola ġenerali essenzjali fejn l-awtorità kompetenti trid teżerċita kontroll fuq l-operatur intern li jkun simili għal dak li teżerċita fuq id-dipartimenti tagħha stess. Fil-każ tat-trasport pubbliku, il-kontroll huwa vvalutat f'relazzjoni mal-kriterji stipulati fir-Regolament. Barra minn hekk, ir-Regolament ifakkar li kull użu ta' sottokuntrattar mill-operatur intern għandu jsir f'konformità mar-regoli stipulati fit-Trattat. - Fl-Artikolu 5(2)(b), il-pożizzjoni komuni ttaffi l-prinċipju taż-żona limitata ta' l-operatur intern, sabiex tippermetti li jkun jista' jħaddem linji li jkunu ħerġin. - Fl-Artikolu 5(2)(c), il-Kunsill stabilixxa arranġament għall-operaturi interni biex dawn ikunu jistgħu jikkompetu ftit qabel ma s-suq domestiku tagħhom jinfetaħ definittivament għas-sejħiet kompetittivi għall-offerti. L-emenda 7, li timmodifika l-valutazzjoni pożittiva ta' l-użu tas-sejħiet għall-offerti għall-kuntratti ta' servizz pubbliku, hija inkluża fil-premessa 6a permezz tal-kliem "jekk ikun hemm klawżoli ta' salvagwardja xierqa" [traduzzjoni mhix disponibbli] F'dak li għandu x'jaqsam mar-regoli għall-proċedura tas-sejħa għall-offerti, l-emenda 80, li tippermetti n-negozjati bejn l-awtorità kompetenti u l-offerenti, hija inkluża fil-premessa 17 u fl-Artikolu 5(3). L-emenda 81 li tobbliga lill-awtorità kompetenti tagħti aċċess xieraq għall-informazzjoni hija kkunsidrata fil-premessa 23 u fl-Artikolu 7(2). It-trasparenza Il-prinċipji ta' l-emendi 82 u 83 li jsaħħu l-obbligu għall-Istati Membri u l-awtoritajiet kompetenti biex jippreżentaw perjodikament rapporti dwar l-implimentazzjoni tar-Regolament huma koperti mill-premessa 24 u mill-Artikoli 7(1) u 8(2). Barra minn hekk, f'konformità mat-talba tal-Parlament Ewropew espressa fl-emenda 95, l-Artikolu 11 jipprevedi l-preżentazzjoni ta' rapport tal-Kummissjoni li jevalwa b'mod partikolari l-evoluzzjoni tal-kwalità tas-servizzi pubbliċi tat-trasport, wara tmiem il-perjodu ta' tranżizzjoni. Distorsjoni tal-kompetizzjoni Il-prinċipji ta' l-emendi 67, 68, 91 u 94, li għandhom l-għan li jipprevjenu d-distorsjonijiet fil-kompetizzjoni li jistgħu jgawdu minnhom l-operaturi li ngħatalhom direttament kuntratti ta' servizz pubbliku, huma inklużi fl-Artikolu 5(2)(b), kif ukoll fl-Artikolu 8(6) li jintroduċi prinċipju ta' reċiproċità waqt il-perjodu ta' tranżizzjoni. Miżuri ta' emerġenza L-emendi 70, 78, 85 u 86 tal-Parlament jippermettu lill-awtoritajiet kompetenti jagħtu kuntratti direttament f'każi ta' urġenza, per eżempju, meta l-operatur ikun fi stat ta' falliment. L-Artikolu 5(5) jirrifletti dan it-tħassib. Klawżoli ta' salvagwardja Il-Kummissjoni u l-Kunsill segwew lill-Parlament Ewropew fil-każ fejn l-emendi 71 u 72 jirrevokaw id-dispożizzjonijiet li jobbligaw lill-operaturi jissottokuntrattaw parti mis-servizzi tagħhom jew inkella jeliminaw ċerti operaturi mill-proċedura ta' l-offerti. Regoli ġenerali fil-qasam tariffarju Il-prinċipju ta' l-emendi 130, 76, 77 u 124 dwar l-arranġamenti applikabbli għar-regoli ġenerali għall-iffissar ta' tariffi massimi huma inklużi fil-premessa 5 u fl-Artikolu 3(2). Għas-servizzi li jirċievu biss kumpens finanzjarju bħala tpattija għall-obbligi tariffarji tagħhom, l-Artikolu 3(3) tal-pożizzjoni komuni jagħmilha possibbli biex ir-Regolament ma jiġix applikat u minflok japplikaw ir-regoli għall-għajnuna ta' l-Istat skond it-Trattat, li jimponi l-obbligu li jiġu nnotifikati dawn il-ħlasijiet. Il-kumpens għall-obbligi tas-servizz pubbliku Il-prinċipju ta' l-emenda 13 dwar il-kumpens ta' l-operaturi hija inkluża fil-prinċipju fl-Artikolu 1(1), it-tieni inċiż u fil-punt 2 ta' l-Anness. L-emenda 19, li għandha l-għan li tippermetti lill-operaturi jużaw self miksub fuq swieq liberalizzati sabiex ifornu servizzi ta' trasport, ġiet inkluża fil-pożizzjoni komuni. Il-projbizzjoni ta' trasferimenti ta' dħul bħal dawn, kif stipulat fil-punt 5 ta' l-Anness, tapplika biss għad-dħul li jinkiseb fi swieq mhux liberalizzati. Il-prinċipji ta' l-emendi 89 u 96 dwar il-mod tal-kumpens fil-kuntest tal-kuntratti tas-servizz pubbliku mogħtija direttament mingħajr sejħa għall-offerti huma inklużi fl-Artikoli 4(2) u 6 kif ukoll fl-Anness. Tranżizzjoni Il-prinċipji ta' l-emendi 90, 92, u 93, li għandhom l-għan li jestendu l-perjodu tranżitorju u jagħmlu inqas stretti l-arranġamenti għall-kuntratti kurrenti huma inklużi fl-Artikoli 8(2), 8(5) u 10(1). L-Artikolu 12 jistipula li r-Regolament se jidħol fis-seħħ tliet snin wara l-pubblikazzjoni tiegħu fil-ĠU. Fi tmiem dan il-perjodu ta' 'dħul fis-seħħ', jibda perjodu tranżitorju ta' 12-il sena għall-applikazzjoni tad-dispożizzjonijiet dwar l-għoti ta' kuntratti tas-servizz pubbliku. Dawn id-dispożizzjonijiet jillaxkaw ukoll l-arranġamenti għall-kuntratti li għaddejjin bħalissa b'tali mod li l-organizzazzjoni tat-trasport pubbliku tkun tista' tiġieb konformi fl-Istati Membri kollha. 4.2 Emendi tal-PE irrifjutati mill-Kummissjoni u mhux inkorporati fil-pożizzjoni komuni Ambitu L-emenda 23 tirrestrinġi l-ambitu tar-Regolament għat-trasport lokali. Din il-pożizzjoni twassal lir-Regolament ta' l-1969 (u l-inċertezza legali li jġib miegħu) biex jibqa' fis-seħħ għal xi oqsma tat-trasport terrestri. B'hekk, l-ambitu li jibqa' jinżamm huwa dak ta' «Transport pubbliku tal-passiġġieri bil-ferrovija u bit-triq». Proċeduri għall-għoti ta' kuntratti ta' servizz pubbliku L-emendi 9, 62, 63, 65 u 120 huma marbuta mal-kundizzjonijiet speċifiċi tas-sejħiet għal-offerti għal ċerti tipi ta' servizzi ta' trasport: servizzi ta' trasport integrati, trasport bil-metrò jew bil-ferrovija ħafifa jew inkella linji ġodda maħluqa fuq inzjattiva ta' l-operaturi. L-għan ta' dawn l-emendi m'għadux validu billi l-pożizzjoni komuni żżomm il-prinċipju ta' l-għażla ħielsa għall-awtoritajiet kompetenti. Dan il-prinċipju jkopri servizzi ta' trasport integrati, trasport bil-metrò jew bil-ferrovija ħafifa jew inkella linji ġodda maħluqa fuq inizjattiva ta' l-operaturi. M'għadux meħtieġ li jkun ipprovdut għall-eċċezzjonijiet speċifiċi f'dawn il-każi. Dawn l-emendi għalhekk ma ġewx inklużi. L-emenda 64 telimina l-obbligu għall-awtorità kompetenti li tħabbar sena minn qabel il-ħsieb tagħha li tniedi sejħa għall-offerti jew li tagħti direttament kuntratt ta' servizz pubbliku ta' trasport. Peress li l-prinċipju ta' l-għażla ħielsa għandu jkun akkumpanjat minn livell xieraq ta' trasparenza, il-Kummissjoni u l-Kunsill qiesu meħtieġ li jżommu dan ir-rekwiżit dwar l-aċċess għall-informazzjoni permess tal-premessa 23 u ta' l-Artikolu 7(2). L-emenda 69 dwar l-hekk imsejħa proċedura tat-"tqabbil tal-kwalità" ma ġietx inkluża la fil-proposta riveduta tal-Kummissjoni u lanqas fil-pożizzjoni komuni. Ir-relazzjoni mal-liġi tax-xiri pubbliku L-emenda 24 tal-Parlament Ewropew tistqarr li għandhom jgħoddu d-dispożizzjonijiet fir-Regolament dwar l-applikazzjoni tad-Direttivi dwar "ix-xiri pubbliku". Din tmur kontra l-impenji tal-Komunità meħuda fir-rigward tal-Ftehim tad-WTO dwar ix-Xiri Pubbliku. Il-pożizzjoni komuni ma tinkludix din l-idea dwar il-preminenza tar-Regolament fuq id-Direttivi dwar ix-Xiri Pubbliku. Madankollu, fl-interess taċ-ċarezza, l-Artikolu 1(3), introdott mill-Kunsill, jistqarr li r-Regolament ma japplikax għall-konċessjonijiet għax-xogħlijiet pubbliċi. Definizzjonijiet L-emendi 107 u 119 jikkompletaw id-definizzjoni tad-drittijiet esklussivi. Dawn m'għandhom l-ebda konnessjoni reali mad-definizzjoni in kwistjoni u ma ġewx inklużi. L-għan ta' l-emenda 26 dwar id-definizzjoni ta' l-ilmijiet interni navigabbli m'għadux validu għax dan is-settur tneħħa mill-ambitu tar-Regolament. F'kull każ, il-premessa 8 u l-Artikolu 1(2) jirriflettu t-tneħħija tat-trasport fuq l-ilmijiet interni navigabbli mill-ambitu tar-Regolament għar-raġuni li hemm volumi baxxi ta' trasport, u jispeċifikaw liema arranġamenti japplikaw għal dan is-settur. L-emenda 27 tikkostitwixxi bidla ta' l-abbozzar għad-definizzjoni ta' operatur u ma ġietx inkluża. L-għan ta' l-emenda 28 dwar id-definizzjoni ta' trasport pubbliku fuq distanzi qosra m'għadux validu minħabba li dan il-kunċett m'għadux użat fil-pożizzjoni komuni. L-emenda 30 tintroduċi definizzjoni speċifika tal-persuni b'mobilità mnaqqsa li mhix inkluża fil-pożizzjoni komuni. Kuntratti ta' servizz pubbliku L-emendi 33, 34, 35, 36, 37, 38, 39, 40, 41, 43, 44, 45, 46, 47, 48, 49, 116, 127 u 131 jimmodifikaw u jsaħħu l-lista ta' kriterji li għandhom jitqiesu mill-awtoritajiet waqt l-għoti ta' kuntratti ta' servizz pubbliku. L-għan ta' dawn l-emendi m'għadux validu billi la l-Kummissjoni u lanqas il-Kunsill ma żammew dan l-approċċ, li jikkonsisti fit-tfassil ta' lista ta' kriterji dwar l-għoti obbligatorju. Lista bħal din jista' maljar jgħaddi żmienha jew saħansitra kontroproduċenti. L-approċċ li nżamm jikkonforma aħjar mal-prinċipju tas-sussidjarjetà u jippermetti li l-awtorità kompetenti jkollha l-libertà kollha biex tiddetermina l-elementi kollha li jridu jitqiesu waqt l-għoti ta' kuntratt, u biex b'dan il-mod jiddeterminaw il-prijoritajiet tagħhom tat-trasport pubbliku. Madankollu, il-premessa 13a tiddikjara li l-awtoritajiet jistgħu jistabbilixxu standards ta' kwalità għal oqsma bħal ma huma l-kundizzjonijiet tax-xogħol, id-drittijiet tal-passiġġieri, il-ħarsien ambjentali u l-ħtiġijiet tal-persuni b'mobilità mnaqqsa. L-emendi 108, 55, 56, 57, 58 et 59 jimponu l-inklużjoni fil-kuntratti ta' servizz pubbliku ta' ċerti dispożizzjonijiet li jikkonċernaw it-terminazzjoni tal-kuntratt, l-obbligu li jingħata rapport annwali dwar l-attività li tkun saret, il-ġestjoni ta' l-assi, l-arranġamenti għall-penali u ammendi. Dawn l-emendi ma ġewx inklużi billi dispożizzjonijiet bħal dawn jaqgħu taħt il-prinċipju tas-sussidjarjetà u l-bilanċ tal-kuntratt li għandu jiġi stabbilit bejn il-partijiet. Għall-istess raġunijiet, l-emendi 133 u 134, li jeħtieġu li l-operatur il-magħżul iżomm id-drittijiet tal-ħaddiema, ma ġewx inklużi mill-Kummissjoni u l-Kunsill. Madankollu, f'dak li għandu x'jaqsam mal-ħarsien tal-ħaddiema, il-premessa 13 u l-Artikolu 4(7) jistipulaw espliċitament li l-awtoritajiet jistgħu, fil-kuntest ta' proċedura ta' sejħa għall-offerti, jeħtieġu l-operaturi kandidati għall-offerta biex iżommu ċerti drittijiet ta' l-istaff eżistenti. Proċeduri ta' reviżjoni L-għan ta' l-emendi 8, 84, 85, 86 u 87, li jikkonċernaw il-proċeduri ta' reviżjoni ta' deċiżjonijiet meħuda mill-awtorità kompetenti, mhix koperta minħabba li l-pożizzjoni komuni m'għadhiex tistipula proċeduri speċifiċi f'dan il-qasam. Operaturi minn pajjiżi terzi L-għanijiet ta' l-emendi 4, 20, 74 u 125, li jitrattaw il-kundizzjonijiet ta' l-aċċess u r-regoli ta' l-istabbiliment applikabbli għall-operaturi minn pajjiżi terzi, mhix koperta minħabba li l-pożizzjoni komuni m'għadhiex tistipula proċeduri speċifiċi f' dan il-qasam. Dawn l-emendi għalhekk ma ġewx inklużi. 4.3 Emendi tal-PE irrifjutati mill-Kummissjoni u inkorporati sħaħ jew parzjalment fil-pożizzjoni komuni Intrapriżi ta' daqs żgħir u medju L-emendi 17 u 19 huma maħsuba biex jiggarantixxu li jitqiesu l-interessi speċifiċi ta' l-SMEs fis-suq tat-trasport lokali. Dawn l-emendi ma kinux inklużi fil-proposta tal-Kummissjoni iżda huma riflessi b'mod ċar fl-Artikolu 5(4) tal-pożizzjoni komuni, li jistabbilixxi limitu speċifiku fuq livell ogħla li japplika biss għall-kuntratti mogħtija lil SME, u li huma ddefiniti fl-istess Artikolu bħala ditti li ma jħaddmux aktar minn 20 vettura. Ta' min wieħed ifakkar illi din id-dispożizzjoni tqis l-istruttura partikolari tas-suq tat-trasport lokali, li fih l-SMEs kultant għandhom sehem kruċjali. Barra minn hekk, is-settur tat-trasport huwa soġġett għar-regoli speċifiċi tal-kapitolu "Trasport" tat-Trattat. 4.4 Elementi ġodda Ambitu Il-premessi 8a, 29 u l-Artikolu 1(2) għandhom x'jaqsmu mat-tneħħija tas-servizzi pubbliċi tat-trasport tal-merkanizja mill-ambitu tar-Regolament, u jispeċifikaw liema arranġamenti japplikaw għal dan is-settur. It-trasparenza L-Artikolu 7(3) jintroduċi l-obbligu għall-awtorità kompetenti biex tippubblika ċerta informazzjoni fil-każ ta' għoti dirett ta' kuntratt għal servizzi ta' trasport bil-ferrovija. L-Artikolu 7(4) jobbliga lill-awtorità kompetenti tipprovdi, fuq talba ta' kull parti interessata, ir-raġunijiet tagħha għall-għoti dirett ta' kuntratt ta' servizz pubbliku. Kompatibbiltà mat-Trattat L-Artikolu 9(2) jispeċifika l-arranġamenti li japplikaw għall-għajnuna li tikkorrispondi għall-ħtieġa ta' koordinazzjoni tas-servizzi tat-trasport, jew li tikkorrispondi għall-ħlas lura ta' ċerti obbligi inerenti għan-nozzjoni tas-servizz pubbliku, għajr dawk li jaqgħu taħt dan ir-Regolament. B'konsegwenza ta' dan, l-Artikolu 10(2) jipprovdi r-revoka tar-Regolament tal-Kunsill Nru 1107/70 ta' l-4 ta' Ġunju 1970 dwar l-għoti ta' għajnuniet għal trasport bil-ferrovija, bit-triq u bil-passaġġi fuq l-ilmijiet interni 5. Konklużjonijiet Il-Kummissjoni tqis li l-pożizzjoni komuni adottata b'maġġoranza kkwalifikata fi 11.12.2006 ma taffettwax l-għanijiet tal-proposta jew l-approċċ ta' din il-proposta riveduta, u tista' għalhekk tappoġġjaha. [1] Ir-Regolament tal-Kunsill (KEE) Nru 1191/69 tas-26 ta' Ġunju 1969 (ĠU L 156 tat-28.06.1969, p. 1) dwar azzjoni mill-Istati Membri dwar l-obbligi inerenti fil-kunċett ta' servizz pubbliku fit-trasport bil-ferrovija, bit-triq u bil-passaġġi fuq l-ilma [ijiet] interni Regolament emendat l-aħħar bir-Regolament (KEE) Nru 1893/91 (ĠU L169 tad-29.6.1991, p.1) [2] COM (2000) 7 finali - 2000/0212 (COD), emendata minn COM (2002) 107 finali [3] Sentenza ta' l-24 ta' Lulju 2003 fil-każ C-280/00, Altmark Trans GmbH u Regierungspräsidium Magdeburg/Nahverkehrsgesellschaft Altmark GmbH.